Crash Bandicoot: On the Run!

***Crash Bandicoot: On the Run!*** (stilizirano: ***Crash: On the Run!***) bila je mobilna igra koju je razvio King i objavio Activision 2021. godine, a bila je dostupna u trgovinama Google Play i App Store. Obustavljena je 2023. godine.

Igra je pratila Crasha i Coco koji, beskonačno trčeći, lutaju po raznim mjestima kako bi prikupili sastojke za izradbu oružja i porazili zlikovce poput Nitrusa Brija, Dingodilea, Tigra Tinyja, Koale Konga, Scorporille, Nine Cortex i Mr. Crumba.

## Radnja

U uvodu, Crash u Šumi kornjača jede wumpu. Kada je zagrizao dragulj moći, Coco mu govori kako su dragulji moći kvantni izvori energije, a ne wumpa. Crash unatoč tomu odbacuje dragulj u zrak kako bi ga pojeo, ali kojega u letu grabi Neo Cortex. Cortex objavljuje svoj zli plan, govoreći Crashu kako će uporabiti dragulje moći kako bi stvorio dimenziju bez jazavičara i stao na kraj svim ostalim dimenzijama. Crash ga lovi kroz razinu sve dok se Cortexova lebdjelica nije sudarila sa stupom i srušila. Cortex naređuje svojim podanicima neka napadnu Crasha, a u isto vrijeme Coco postavlja teleportacijsku platformu pomoću koje se Crash može teleportirati u njezinu bazu prije nego bi mu podanici naudili. Crash uzima dragulj, a čim je došao u bazu, Coco doznaje kako Cortexovi podanici napadaju Šumu kornjača i kako moraju zaštititi to mjesto.

Radnja igre odvijala se nakon svih postojećih igara u serijalu *Crash Bandicoot*, kako bi bilo koji prošli lik ili događaj mogli doći u koliziju s njom.

## Igranje

Temeljni način igranja bio je sličan drugim igrama beskrajnoga trčanja kao što su *Temple Run*, *Subway Surfers* ili *Sonic Dash*. Crash ili Coco automatski trče naprijed, ali je igrač mogao upravljati njima pomicanjem prsta ulijevo ili udesno za promjenu strane trčanja, pomicanjem nagore za skok, pomicanjem nadolje za klizanje, pomicanjem nagore i nadolje za udarac tijelom, te tapkanjem prstom za vrtnju.

Glavni je cilj bio poraziti Cortexa i njegove podanike te skupiti dragulje moći, što se postiže gađanjem i bacanjem oružja na njih nakon kratke borbe s njima. Prije borbe, oružje se moralo izraditi u Cocoinoj bazi, što je zahtijevalo specifične sastojke za izradbu koje je bilo potrebno skupiti u sakupljačkome trčanju. Igrač je osim toga morao čekati određeno vrijeme kako bi mogao pokupiti novoizrađeno oružje. Dragulji moći otvarali su nove razine i s njima povezane načine igranja, nove bande protiv kojih se igrač borio i nove postaje u Cocoinoj bazi.

Igrač bi gubio igru ako Crash ili Coco padnu u rupu, zabiju se u prepreku, ili ih neprijatelj pogodi. Crash ili Coco pojavljuju se na početku staze ili na mjestu zadnje razbijene kutije kontrolne točke nakon što bi igrač platio 9 kristala ili pogledao oglas za nastavak igranja i zadržavanje skupljenih sastojaka i broja koraka. Međutim, sa skupljenom Aku Akuovom maskom, Crash ili Coco mogu biti zaštićeni od bilo kakvih opasnosti, a s trećom skupljenom maskom postaju kratkoročno nepobjedivima, osim ako padnu u rupu ili se zabiju u neslomljivu prepreku.

### Načini igranja

* ***Collection Run*** (Sakupljačko trčanje): Beskrajno trčanje u kojemu su se skupljali sastojci za izradbu oružja, koji su se razlikovali ovisno o razinama. Izlazi su bili smješteni na raskrižjima.
* ***Gem Run*** (Draguljno trčanje): Izazovnije trčanje bez kontrolnih točki u kojemu je bilo potrebno prije cilja razbiti sve kutije, uništiti sve paukove ili skupiti sve wumpe, kako bi igrač mogao osvojiti dragulj u boji. Na svakome otoku nalazila su se četiri dragulja u boji, jedan po razini. Nakon što je dragulj skupljen, ove je izazove bilo moguće ponoviti svakih 24 sata i bilo je moguće osvojiti dva kristala.
* ***Challenge Run*** (Izazovno trčanje): Trčanje u kojemu je bilo potrebno ispuniti određene zadatke poput razbijanja kutija ili uništavanja paukova, kako bi igrač mogao pokupiti određene sastojke potrebne za izradbu oružja.
* ***Time Trial*** (Kronometar): Natjecanje protiv sata u kojemu bi igrač osvojio safirnu, zlatnu ili platinastu vremensku relikviju. Razbijanjem vremenskih kutija igrač je mogao zaustaviti sat najviše na tri sekunde.
* ***Battle Run*** (Borbeno trčanje): Trčanje u kojemu je cilj bio poraziti podanika ili neprijatelja i skupiti dragulj moći.
* ***Survival Run*** (Trčanje preživljavanja): Natjecanje u kojemu je igrač uz dva računalno upravljana suparnika trčao što je dulje moguće. Igra se s prolaskom vremena ubrzavala i broju trofeja dodavao se multiplikator (do vrijednosti 1,8). Posljednji preživjeli trkač na svoj rezultat dobivao je dodatnih 50 trofeja, dok je drugi dobivao samo 10 dodatnih trofeja. Jedine dostupne razine bile su Turtle Woods, Dino Might! i Bear It, koje su se izmjenjivale i isključivale, a istodobno su bile dostupne samo dvije razine.

### Cocoina baza

Cocoina baza bila je glavni izbornik, tj. mjesto na kojemu je igrač birao načine igranja, izrađivao oružje u laboratorijima, skupljao jaja u kokošinjcima ili kupovao sastojke, oružje, presvlake i kristale u prodajnome automatu.

## Obustava igre

U prvoj polovici prosinca 2022. godine, igra je bila prešutno uklonjena iz trgovina aplikacijama uz obrazloženje službe za korisnike tvrtke King kako se radi o privremenoj poteškoći. Međutim, tvrtka je 19. prosinca 2022. objavila na društvenim mrežama vijest kako će ugasiti poslužitelje igre, zbog čega igru više neće biti moguće igrati. Na dan objave vijesti, sve su kupnje putem aplikacije bile onemogućene, a do dana gašenja bilo je moguće u igri rabiti stečene kristale kao plaćevno sredstvo. Igra je obustavljena 16. veljače 2023. gašenjem svih njezinih poslužitelja.

## Zanimljivosti

* Ova je igra bila objavljena na ukupno 16 jezika, ujedno i najveći broj jezika u cijelome serijalu. Također je prva igra serijala lokalizirana na tajski, turski i vijetnamski jezik.
* U ranoj fazi razvoja, igra je prije službene objave nosila radni naziv *Crash Bandicoot Mobile*.
* Brojni glasovi rabljeni u igri bili su preuzeti iz igara *Crash Bandicoot N. Sane Trilogy*, *Crash Team Racing Nitro-Fueled* i *Crash Bandicoot 4: It's About Time*.

## Izvori

1. ↑ Crashy News: King confirms that “Crash Bandicoot: On the Run” services will terminate on February 16, 2023 (pristupljeno 19. prosinca 2022.)
2. ↑ Crashy News: King Games: “Crash Bandicoot: On the Run” as of today, is no longer playable, forums/social media to close March 16 (pristupljeno 16. veljače 2023.)

**Igre serijala *Crash Bandicoot***